title: Komission täytäntöönpanoasetus (EU) 2019/1856, annettu 31 päivänä lokakuuta 2019, erään suojatun alkuperänimityksen tai suojatun maantieteellisen merkinnän eritelmän muutosten hyväksymisestä (Izsáki Arany Sárfehér (SAN))

text:
                  7.11.2019

                  FI

                  Euroopan unionin virallinen lehti

                  L 286/1

         KOMISSION TÄYTÄNTÖÖNPANOASETUS (EU) 2019/1856,
         annettu 31 päivänä lokakuuta 2019,
         erään suojatun alkuperänimityksen tai suojatun maantieteellisen merkinnän eritelmän muutosten hyväksymisestä (”Izsáki Arany Sárfehér” (SAN))
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 99 artiklan,
         sekä katsoo seuraavaa:

                     (1)

                     Komissio on tutkinut suojatun alkuperänimityksen ”Izsáki Arany Sárfehér” eritelmän muutosten hyväksymistä koskevan pyynnön, jonka Unkari on esittänyt asetuksen (EU) N:o 1308/2013 105 artiklan mukaisesti.

                     (2)

                     Komissio on julkaissut eritelmän muutosten hyväksymistä koskevan pyynnön asetuksen (EU) N:o 1308/2013 97 artiklan 3 kohdan mukaisesti Euroopan unionin virallisessa lehdessä (2).

                     (3)

                     Komissiolle ei ole toimitettu vastaväitteitä asetuksen (EU) N:o 1308/2013 98 artiklan mukaisesti.

                     (4)

                     Eritelmän muutokset olisi hyväksyttävä asetuksen (EU) N:o 1308/2013 99 artiklan mukaisesti.

                     (5)

                     Tässä asetuksessa säädetyt toimenpiteet ovat maatalouden yhteisen markkinajärjestelyn komitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Hyväksytään nimitystä ”Izsáki Arany Sárfehér” (SAN) koskevan eritelmän muutokset, jotka on julkaistu Euroopan unionin virallisessa lehdessä.

            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 31 päivänä lokakuuta 2019.

                  Komission puolesta,

                  puheenjohtajan nimissä

               Phil HOGAN

                  Komission jäsen

            (1)  EUVL L 347, 20.12.2013, s. 671.

            (2)  EUVL C 251, 26.7.2019. s. 7.


title: Komission täytäntöönpanoasetus (EU) 2019/1859, annettu 6 päivänä marraskuuta 2019, Euroopan parlamentin ja neuvoston asetuksen (EU) 2019/1242 10 artiklan soveltamista koskevista säännöistä tiettyjen tietojen keräämisen osalta (ETA:n kannalta merkityksellinen teksti)

text:
                  7.11.2019

                  FI

                  Euroopan unionin virallinen lehti

                  L 286/10

         KOMISSION TÄYTÄNTÖÖNPANOASETUS (EU) 2019/1859,
         annettu 6 päivänä marraskuuta 2019,
         Euroopan parlamentin ja neuvoston asetuksen (EU) 2019/1242 10 artiklan soveltamista koskevista säännöistä tiettyjen tietojen keräämisen osalta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon hiilidioksidipäästönormien asettamisesta uusille raskaille hyötyajoneuvoille ja Euroopan parlamentin ja neuvoston asetusten (EY) N:o 595/2009 ja (EU) 2018/956 sekä neuvoston direktiivin 96/53/EY muuttamisesta 20 päivänä kesäkuuta 2019 annetun Euroopan parlamentin ja neuvoston asetuksen (EU) 2019/1242 (1) ja erityisesti sen 10 artiklan,
         sekä katsoo seuraavaa:

                     (1)

                     CO2-vertailupäästöjen määrittämisedellytysten soveltamisen arvioinnissa käytettävien menetelmien, jäljempänä ’menetelmät’, vahvistamiseksi on tarpeen, että komissiolla on pääsy tiettyihin valmistajien saataville asetettuihin tietoihin, etenkin sum exec -tiedostoon, jota ne hyödyntävät käyttäessään komission asetuksen (EU) 2017/2400 (2) 5 artiklan 1 kohdan a alakohdassa tarkoitettua simulointivälinettä.

                     (2)

                     Sum exec -tiedoston avulla komissio voi arvioida menetelmien soveltamisesta johtuvia määrällisiä vaikutuksia ajoneuvojen hiilidioksidipäästöihin. Sum exec -tiedostoja tarvitaan etenkin silloin, kun on tarpeen määrittää muutokset, joita lakisääteisissä hiilidioksidipäästöissä tapahtuu, kun mukautetaan simulointivälineen käyttämiä ajoneuvon komponentteja koskevia syöttötietoja. Tästä syystä sum exec -tiedostoja tarvitaan ensinnäkin mahdollisen korjaustarpeen arviointiin, ja jos korjauksia tehdään, toisekseen korjausten soveltamiseen ajoneuvon hiilidioksidipäästöihin simulointityökalun mukautettujen komponentteja koskevien syöttötietojen perusteella.

                     (3)

                     Sen vuoksi on asianmukaista, että valmistajat seuraavat sum exec -tiedostoja niiden ajoneuvojen osalta, joille simulointi on tehty raportointikausilla 2019 ja 2020, ja raportoivat niistä komissiolle. Näiden tietojen raportoiminen ennen 1 päivää lokakuuta 2019 valmistettujen ajoneuvojen osalta voi edellyttää valmistajilta lisätoimia, minkä vuoksi näiden tietojen raportoimispäiväksi olisi vahvistettava myöhäisempi raportointipäivä, joka on 30 päivä syyskuuta 2021.

                     (4)

                     On tärkeää varmistaa, että seurattavat ja raportoitavat tiedot ovat varmoja ja luotettavia. Komissiolla olisi sen vuoksi oltava keinot todentaa tiedot ja tarvittaessa ryhtyä toimenpiteisiin sen varmistamiseksi, että lopulliset tiedot ovat paikkansapitäviä.

                     (5)

                     Komission olisi käytettävä Euroopan ympäristökeskuksen hallinnoimaa Business Data Repository -tietokantaa tehdäkseen tietojen keruun helpommaksi valmistajille, joiden olisi toimitettava nämä tiedot yhdessä Euroopan parlamentin ja neuvoston asetuksen (EU) 2018/956 (3) mukaisesti raportoitavien tietojen kanssa.

                     (6)

                     Jotta voidaan varmistaa CO2-vertailupäästöjen luotettavuus ja edustavuus unionin koko ajoneuvokantaa koskevien hiilidioksidipäästötavoitteiden määrittämisen perustana, tämän asetuksen olisi tultava voimaan mahdollisimman pian sen jälkeen, kun se on julkaistu.

                     (7)

                     Tässä asetuksessa säädetyt toimenpiteet ovat ilmastonmuutoskomitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Valmistajien suorittama seuranta ja raportointi

               1.   Valmistajien on seurattava pilkulla erotetut arvot sisältävää tiedostoa, jolla on sama nimi kuin työtiedostolla ja jonka tiedostopääte on .vsum ja joka sisältää koostetut tulokset kunkin sellaisen simuloidun käyttöprofiilin ja hyötykuorman osalta, joka tuotetaan asetuksen (EU) 2017/2400 5 artiklan 1 kohdan a alakohdassa tarkoitetulla simulointivälineellä sen graafisella käyttöliittymällä varustetussa versiossa, jäljempänä ’sum exec -tiedosto’, ja raportoitava tämän tiedoston tiedot komissiolle tämän asetuksen mukaisesti sellaisten uusien raskaiden hyötyajoneuvojen osalta, joille simulointi on tehty ennen 1 päivää heinäkuuta 2021.

               2.   Valmistajien on seurattava sum exec -tiedostoa kaikkien uusien raskaiden hyötyajoneuvojen osalta ja raportoitava sen tiedot seuraavasti:

                           a)

                           kun simulointi tehdään 1 päivän lokakuuta 2019 ja 30 päivän kesäkuuta 2020 välisenä aikana, tiedot on raportoitava viimeistään 30 päivänä syyskuuta 2020;

                           b)

                           kun simulointi tehdään 1 päivän tammikuuta 2019 ja 30 päivän syyskuuta 2019 välisenä aikana, tiedot on raportoitava viimeistään 30 päivänä syyskuuta 2021;

                           c)

                           kun simulointi tehdään 1 päivän heinäkuuta 2020 ja 30 päivän kesäkuuta 2021 välisenä aikana, tiedot on raportoitava viimeistään 30 päivänä syyskuuta 2021.

               3.   Valmistajan yhteyspisteen on siirrettävä sum exec -tiedostot sähköistä tiedonsiirtoa käyttäen Euroopan ympäristökeskuksen, jäljempänä ’ympäristökeskus’, ylläpitämään Business Data Repository -tietokantaan. Yhteyspisteen on ilmoitettava komissiolle ja ympäristökeskukselle siitä, että tiedot on siirretty, lähettämällä sähköpostia tämän artiklan 5 kohdassa mainittuihin osoitteisiin.

               4.   Valmistajan tietojen verkkoon lataamisesta vastaava yhteyspiste on se, jonka valmistaja on asetuksen (EU) 2018/956 nojalla nimennyt, ellei valmistaja muuta ilmoita komissiolle 1 päivään syyskuuta 2020 mennessä.

               5.   Ilmoitukset on toimitettava seuraaviin osoitteisiin: ”EC-CO2-HDV-IMPLEMENTATION@ec.europa.eu” ja ”HDV-monitoring@eea.europa.eu”.

            2 artikla
            Todentaminen

               1.   Valmistajat ovat vastuussa 1 artiklan 2 kohdan mukaisesti raportoimiensa tietojen oikeellisuudesta ja laadusta. Niiden on viipymättä ilmoitettava komissiolle raportoimissaan tiedoissa havaituista virheistä.

               2.   Komissio voi todentaa 1 artiklan 2 kohdan mukaisesti raportoitujen tietojen laadun.

               3.   Jos komissiolle ilmoitetaan tiedoissa olevista virheistä tai se oman todentamisensa yhteydessä havaitsee tiedoissa ristiriitaisuuksia, se valmistajaa ensin kuultuaan toteuttaa tarpeen mukaan tarvittavat toimenpiteet tietojen korjaamiseksi.

            3 artikla
            Voimaantulo
            Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 6 päivänä marraskuuta 2019.

                  Komission puolesta

                  Puheenjohtaja

               Jean-Claude JUNCKER

            (1)  EUVL L 198, 25.7.2019, s. 202.

            (2)  Komission asetus (EU) 2017/2400, annettu 12 päivänä joulukuuta 2017, Euroopan parlamentin ja neuvoston asetuksen (EY) N:o 595/2009 täytäntöönpanosta raskaiden hyötyajoneuvojen hiilidioksidipäästöjen ja polttoaineenkulutuksen määrittämisen osalta ja Euroopan parlamentin ja neuvoston direktiivin 2007/46/EY ja komission asetuksen (EU) N:o 582/2011 muuttamisesta (EUVL L 349, 29.12.2017, s. 1).

            (3)  Euroopan parlamentin ja neuvoston asetus (EU) 2018/956, annettu 28 päivänä kesäkuuta 2018, uusien raskaiden hyötyajoneuvojen hiilidioksidipäästöjen ja polttoaineenkulutuksen seurannasta ja raportoinnista (EUVL L 173, 9.7.2018, s. 1).


title: Komission Täytäntöönpanoasetus (EU) 2019/1860, annettu 6 päivänä marraskuuta 2019, lopullisen polkumyyntitullin käyttöön ottamisesta tiettyjen Kiinan kansantasavallasta peräisin olevien sitrushedelmävalmisteiden ja -säilykkeiden (mandariinien jne.) tuonnissa neuvoston asetuksen (EY) N:o 1225/2009 11 artiklan 2 kohdan mukaisen toimenpiteiden voimassaolon päättymistä koskevan tarkastelun perusteella annetun komission täytäntöönpanoasetuksen (EU) N:o 1313/2014 muuttamisesta

text:
                  7.11.2019

                  FI

                  Euroopan unionin virallinen lehti

                  L 286/13

         KOMISSION TÄYTÄNTÖÖNPANOASETUS (EU) 2019/1860,
         annettu 6 päivänä marraskuuta 2019,
         lopullisen polkumyyntitullin käyttöön ottamisesta tiettyjen Kiinan kansantasavallasta peräisin olevien sitrushedelmävalmisteiden ja -säilykkeiden (mandariinien jne.) tuonnissa neuvoston asetuksen (EY) N:o 1225/2009 11 artiklan 2 kohdan mukaisen toimenpiteiden voimassaolon päättymistä koskevan tarkastelun perusteella annetun komission täytäntöönpanoasetuksen (EU) N:o 1313/2014 muuttamisesta
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon polkumyynnillä muista kuin Euroopan unionin jäsenvaltioista tapahtuvalta tuonnilta suojautumisesta 8 päivänä kesäkuuta 2016 annetun Euroopan parlamentin ja neuvoston asetuksen (EU) 2016/1036 (1) ja erityisesti sen 11 artiklan,
         sekä katsoo seuraavaa:

                     (1)

                     Komissioon otti 29 päivänä elokuuta 2018 yhteyttä Zhejiang Xinshiji Foods Co., Ltd., joka pyysi nimen muuttamista.

                     (2)

                     Zhejiang Xinshiji Foods Co., Ltd ilmoitti muuttaneensa nimensä muotoon Zhejiang Juzhou Foods Co., Ltd.

                     (3)

                     Komissio totesi toimitettuja tietoja tarkasteltuaan, ettei nimenmuutos vaikuta millään tavoin komission täytäntöönpanoasetuksen (EU) N:o 1313/2014 (2) päätelmiin.

                     (4)

                     Lisäksi Zhejiang Xinshiji Foods Co., Ltd ilmoitti komissiolle, ettei se ollut enää etuyhteydessä yritykseen Hubei Xinshiji Foods Co., Ltd.

                     (5)

                     Alkuperäisen tutkimuksen aikana komissio totesi, että painotettu keskimääräinen polkumyyntimarginaali, ilmaistuna prosentteina CIF-hinnasta yhteisön rajalla tullaamattomana, on 136,3 prosenttia yrityksen Zhejiang Xinshiji Foods Co., Ltd ja siihen etuyhteydessä olevan tuottajan Hubei Xinshiji Foods Co kohdalla (3). Polkumyynnin vastaiset toimenpiteet, jotka ovat 490,7 euroa/tonni, otettiin käyttöön yrityksen Zhejiang Xinshiji Foods Co., Ltd ja siihen etuyhteydessä olevan tuottajan Hubei Xinshiji Foods Co., Ltd kohdalla Taric-koodilla A888.

                     (6)

                     Komissio tarkasteli sille toimitettuja todisteita ja tuli siihen tulokseen, että oli todellakin olemassa riittävä näyttö, jonka perusteella yritysten Zhejiang Xinshiji Foods Co., Ltd ja Hubei Xinshiji Foods Co. ei enää katsota olevan etuyhteydessä sovellettaessa EU:n polkumyyntilainsäädäntöä.

                     (7)

                     Jotta voidaan varmistaa käytössä olevien polkumyyntitullien tehokas kantaminen, komissio katsoo tarpeelliseksi muuttaa täytäntöönpanoasetusta (EU) N:o 1313/2014 näiden kahden tuottajan yksilöllisten polkumyyntimarginaalien huomioon ottamiseksi. Huomautuksia ei saatu sen jälkeen, kun päätelmistä oli tiedotettu asianomaisille osapuolille.

                     (8)

                     Tässä asetuksessa säädetyt toimenpiteet ovat asetuksen (EU) 2016/1036 15 artiklan 1 kohdalla perustetun komitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Korvataan komission täytäntöönpanoasetuksen (EU) N:o 1313/2014 1 artiklan 2 kohta seuraavasti:

                  ”2.   Jäljempänä lueteltujen yritysten valmistamiin 1 kohdassa mainittuihin tuotteisiin sovellettava lopullinen polkumyyntitulli on seuraava:

                              Yritys

                              Euroa/tonni (tuotteen nettopaino)

                              Taric-lisäkoodi

                              Yichang Rosen Foods Co., Ltd, Yichang, Zhejiang

                              531,2

                              A886

                              Zhejiang Taizhou Yiguan Food Co. Ltd, Huangyan, Zhejiang

                              361,4

                              A887

                              Zhejiang Juzhou Foods Co., Ltd, Sanmen, Zhejiang

                              499,9

                              C528

                              Hubei Xinshiji Foods Co., Ltd, Dangyang City, Hubei Province

                              489,7

                              A888

                              Liitteen mukaiset otokseen kuulumattomat yhteistyössä toimineet vientiä harjoittavat tuottajat

                              499,6

                              A889

                              Kaikki muut yritykset

                              531,2

                              A999”

            2 artikla
            Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 6 päivänä marraskuuta 2019.

                  Komission puolesta

                  Puheenjohtaja

               Jean-Claude JUNCKER

            (1)  EUVL L 176, 30.6.2016, s. 21.

            (2)  EUVL L 354, 11.12.2014, s. 17.

            (3)  EUVL L 350, 30.12.2008, s. 35, johdanto-osan 23 kappale, ja EUVL L 178, 5.7.2008, s. 19, johdanto-osan 49 kappale.


title: Komission Täytäntöönpanoasetus (EU) 2019/1916, annettu 15 päivänä marraskuuta 2019, takaosaan asennettavien aerodynaamisten laitteiden käyttöä koskevien yksityiskohtaisten sääntöjen vahvistamisesta Neuvoston direktiivin 96/53/EY nojalla

text:
                  18.11.2019

                  FI

                  Euroopan unionin virallinen lehti

                  L 297/3

         KOMISSION TÄYTÄNTÖÖNPANOASETUS (EU) 2019/1916,
         annettu 15 päivänä marraskuuta 2019,
         takaosaan asennettavien aerodynaamisten laitteiden käyttöä koskevien yksityiskohtaisten sääntöjen vahvistamisesta Neuvoston direktiivin 96/53/EY nojalla
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon tiettyjen yhteisössä liikkuvien tieliikenteen ajoneuvojen suurimmista kansallisessa ja kansainvälisessä liikenteessä sallituista mitoista ja suurimmista kansainvälisessä liikenteessä sallituista painoista 25 päivänä heinäkuuta 1996 annetun neuvoston direktiivin 96/53/EY (1) ja erityisesti sen 8 b artiklan 4 kohdan
         sekä katsoo seuraavaa:

                     (1)

                     Ajoneuvojen aerodynamiikan parantaminen tarjoaa huomattavat mahdollisuudet vähentää polttoaineenkulutusta ja sitä kautta hiilidioksidipäästöjä. Ajoneuvojen aerodynamiikkaa ei kuitenkaan voida parantaa merkittävästi, elleivät tieliikenteen ajoneuvojen, aerodynaamiset laitteet mukaan luettuina, sallitut mitat sitä salli. Direktiiviä 96/53/EY on sen vuoksi muutettu, jotta ajoneuvojen suurimmasta sallitusta pituudesta edessä ja takana voidaan poiketa tietyin edellytyksin.

                     (2)

                     Jotta voidaan varmistaa sisäänvedettävien tai kokoontaitettavien aerodynaamisten laitteiden turvallisuus, olisi täsmennettävä ne tilanteet, joissa tällaisia laitteita voidaan käyttää tai ne voidaan sulkea, etenkin siltä osin kuin on kyse muiden tienkäyttäjien läheisyydestä, käyttöalueen erityispiirteistä ja nopeusrajoituksista. Lisäksi olisi varmistettava, että sisäänvedettävien tai kokoontaitettavien aerodynaamisten laitteiden käyttö sopii yhteen intermodaalisten kuljetusten kanssa etenkin siirryttäessä intermodaalikuljetusyksikköihin ja niistä pois ja että ne kestävät tuulen aiheuttamia voimia tällaisissa yksiköissä tapahtuvan kuljetuksen aikana.

                     (3)

                     Takaosaan asennettavilla aerodynaamisilla laitteilla varustettujen ajoneuvojen tai ajoneuvoyhdistelmien on lisäksi täytettävä direktiivin 96/53/EY vaatimukset ja erityisesti sen liitteessä I olevassa 1.5 kohdassa vahvistetut kääntöympyrään liittyvät vaatimukset.

                     (4)

                     Tässä asetuksessa säädetyt toimenpiteet ovat direktiivin 96/53/EY 10 i artiklan 2 kohdassa tarkoitetun komitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Kohde
            Tässä asetuksessa vahvistetaan direktiivin 96/53/EY mukaisesti yksityiskohtaiset säännökset, jotka koskevat ajoneuvojen ja ajoneuvoyhdistelmien takaosaan asennettujen aerodynaamisten laitteiden käyttöä.

            2 artikla
            Määritelmät
            Tässä asetuksessa tarkoitetaan:

                        a)

                        ’laitteilla’ ajoneuvojen tai ajoneuvoyhdistelmien takaosaan asennettuja aerodynaamisia laitteita;

                        b)

                        ’käyttöasennolla’ laitteiden asentoa ilmanvastusta vähentävässä käyttöasennossa;

                        c)

                        ’suljetulla asennolla’ laitteiden asentoa kokoontaitetussa tai sisäänvedetyssä asennossa turvallisesti kiinnitettyinä.

            3 artikla
            Käyttöolosuhteet

               1.   Jäsenvaltiot voivat kieltää käyttöasennossa olevilla laitteilla varustettujen ajoneuvojen tai ajoneuvoyhdistelmien liikennöinnin kaupunkialueilla tai kaupunkien välisillä alueilla, kun toimivaltaiset viranomaiset vaativat kieltämistä ottaen huomioon tällaisten alueiden erityispiirteet, etenkin silloin, kun nopeusrajoitukset ovat alueella enintään 50 km/h ja alueella voi liikkua loukkaantumiselle erityisen alttiita tienkäyttäjiä.

               2.   Laitteiden on oltava suljetussa asennossa, kun tilanne tai alue edellyttää erityistä tarkkaavaisuutta tai huomiota. Tätä voidaan edellyttää

                           a)

                           ajoneuvoa liikuteltaessa, peruutettaessa tai pysäköitäessä;

                           b)

                           ajoneuvon ollessa pysäköitynä;

                           c)

                           lastattaessa tai purettaessa tavaroita.

               3.   Laitteiden käyttöön intermodaalisissa kuljetuksissa sovelletaan seuraavia vaatimuksia:

                           a)

                           laitteiden on intermodaalista kuljetusta valmisteltaessa ja sen aikana oltava suljetussa asennossa;

                           b)

                           laitteet eivät saa ulottua enempää kuin 25 mm ajoneuvon kummankaan sivun ulkopuolelle, ja ajoneuvon kokonaisleveys laitteiden kanssa saa olla enintään 2 600 mm.

               4.   Vialliset, vaaralliset tai virheellisesti toimivat laitteet on pidettävä suljetussa asennossa tai mahdollisuuksien mukaan poistettava välittömästi.

               5.   Poiketen siitä, mitä 2 kohdassa ja 3 kohdan a alakohdassa säädetään, laitteiden ei tarvitse olla suljetussa asennossa, jos niiden ei asetuksen (EU) N:o 1230/2012 liitteessä I olevan B osan 1.3.1.1.3 kohdan, C osan 1.3.1.1.3 kohdan ja D osan 1.4.1.1.3 kohdan mukaisesti edellytetä olevan sisäänvedettäviä tai kokoontaitettavia, mikäli suurimpia mittoja koskevat vaatimukset täyttyvät kaikissa olosuhteissa.

            4 artikla
            Voimaantulo
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

            Tehty Brysselissä 15 päivänä marraskuuta 2019.

                  Komission puolesta

                  Puheenjohtaja

               Jean-Claude JUNCKER

            (1)  EYVL L 235, 17.9.1996, s. 59.


title: Komission täytäntöönpanoasetus (EU) 2019/1920, annettu 18 päivänä marraskuuta 2019, suojan myöntämisestä Euroopan parlamentin ja neuvoston asetuksen (EU) N:o 1308/2013 99 artiklan mukaisesti nimitykselle Ambt Delden (SAN)

text:
                  19.11.2019

                  FI

                  Euroopan unionin virallinen lehti

                  L 298/1

         KOMISSION TÄYTÄNTÖÖNPANOASETUS (EU) 2019/1920,
         annettu 18 päivänä marraskuuta 2019,
         suojan myöntämisestä Euroopan parlamentin ja neuvoston asetuksen (EU) N:o 1308/2013 99 artiklan mukaisesti nimitykselle ”Ambt Delden” (SAN)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 99 artiklan,
         sekä katsoo seuraavaa:

                     (1)

                     Komissio on asetuksen (EU) N:o 1308/2013 97 artiklan 2 ja 3 kohdan mukaisesti tarkastellut Alankomaiden 12 päivänä helmikuuta 2016 lähettämää hakemusta nimityksen ”Ambt Delden” rekisteröimiseksi suojatuksi alkuperänimitykseksi (SAN) ja julkaissut hakemuksen Euroopan unionin virallisessa lehdessä (2).

                     (2)

                     Italian maatalousministeriö esitti 8 päivänä toukokuuta 2018 vastaväitteen asetuksen (EU) N:o 1308/2013 98 artiklan ja komission asetuksen (EY) N:o 607/2009 (3) 14 artiklan mukaisesti. Komissio katsoi asetuksen (EY) N:o 607/2009 15 artiklan mukaisesti, että vastaväite täytti tutkittavaksi ottamisen edellytykset.

                     (3)

                     Komissio toimitti vastaväitteen 5 päivänä heinäkuuta 2018 päivätyllä kirjeellä asetuksen (EY) N:o 607/2009 16 artiklan 1 kohdan mukaisesti Alankomaiden viranomaisille ja pyysi heitä esittämään siihen liittyvät huomautuksensa kahden kuukauden kuluessa. Alankomaat lähetti huomautuksensa asetetussa määräajassa 4 päivänä syyskuuta 2018.

                     (4)

                     Komissio antoi asetuksen (EY) N:o 607/2009 16 artiklan 1 kohdan mukaisesti Alankomaiden viranomaisilta saamansa huomautukset 2 päivänä lokakuuta 2018 päivätyllä kirjeellä tiedoksi vastaväitteen esittäjälle eli Italian maatalousministeriölle, jota pyydettiin esittämään mahdolliset kommenttinsa kahden kuukauden kuluessa. Italian maatalousministeriö ei esittänyt komissiolle lisäkommentteja.

                     (5)

                     Komission olisi asetuksen (EY) N:o 607/2009 16 artiklan 3 kohdan mukaisesti tehtävä päätös käytettävissään olevien todisteiden perusteella.

                     (6)

                     Vastaväitteen esittäjän mukaan tietyt ”Ambt Delden” -viinin tuotannossa käytettävät rypälelajikkeet eli ”Souvignier Gris B”, ”Pinotin N”, ”Solaris B”, ”Regent N” ja ”Johanniter B”, on saatu Vitis vinifera -lajin risteytyksestä muiden Vitis-suvun lajien kanssa. Vastaväitteen esittäjä katsoo, että tämä on selvästi vastoin asetuksen (EU) N:o 1308/2013 93 artiklan 1 kohdan a alakohdan iv alakohtaa, jossa säädetään, että SAN-viinit on valmistettava Vitis vinifera -lajiin kuuluvista rypälelajikkeista. Se toteaa myös, että kaikki jäsenvaltiot, kuten Italia, voivat luokitella viinirypälelajikkeensa (sekä Vitis vinifera -lajiin kuuluvat että risteytetyt lajikkeet) yksityiskohtaisen tieteellisen näytön ja tietojen perusteella ja että lajiketta, joka on saatu lajienvälisestä risteytyksestä, ei missään tapauksessa voida pitää Vitis vinifera -lajiin kuuluvana.

                     (7)

                     Komissio on arvioinut vastaväitteen esittäjän ja hakijan toimittamat perustelut ja toteaa, että nimitys ”Ambt Delden” olisi rekisteröitävä suojattuna alkuperänimityksenä seuraavista syistä.

                     (8)

                     Mitä tulee väitteisiin, joiden mukaan kyseistä tuotetta ei ole saatu Vitis vinifera -lajiin kuuluvista rypälelajikkeista, useita seikkoja on otettava huomioon. Ensinnäkin EU:n tasolla ei ole annettu Vitis vinifera -lajiin kuuluvia rypälelajikkeita koskevaa yhdenmukaistettua luokitusta. Käytettävissä ei ole myöskään miltään viralliselta toimivaltaiselta elimeltä, kuten kansainväliseltä viinijärjestöltä (OIV), saatua viiteluetteloa eikä tieteellistä asiakirjaa, jonka perusteella Vitis vinifera -laji tai Vitis vinifera -lajin ja muiden Vitis-suvun lajien risteytys voitaisiin nykyisin selkeästi luokitella tai jonka perusteella nämä voitaisiin erottaa toisistaan. Tämä huomioon ottaen tieteellistä määritelmää koskeva kysymys olisi käsiteltävä ensisijaisesti asetuksen (EU) N:o 1308/2013 96 artiklan mukaisessa alustavassa kansallisessa arvioinnissa, jonka jäsenvaltiot suorittavat. Tältä osin Alankomaat tukeutuu VIVC-luetteloon (Vitis International Variety Catalogue) (4), jossa kaikki kyseessä olevat viisi rypälelajiketta luokitellaan Vitis vinifera -lajiin kuuluviksi. Toiseksi komission olisi asetuksen (EY) N:o 607/2009 16 artiklan 3 kohdan, joka koskee vastaväitteiden tutkimista, nojalla tehtävä päätös alkuperänimityksen hylkäämisestä tai rekisteröimisestä käytettävissään olevien todisteiden perusteella. Nyt käsillä olevassa tapauksessa vastaväitteen esittäjä viittaa Saksan liittovaltion kasvilajikeviraston (Bundessortenamt) ylläpitämään Saksan kansalliseen viinilajikerekisteriin ja VIVC-luettelon tietoihin, joiden mukaan kaikki viisi ”Ambt Delden” -viinin tuotannossa käytettyä lajiketta on luotu käyttämällä tietyssä määrin risteyttämistä Vitis-suvun eri lajien välillä. Tästä huolimatta VIVC-verkkosivustolla luokitellaan nämä viisi lajiketta Vitis vinifera -lajikkeiksi. Tämän lisäksi komission on päätöksiä tehdessään otettava huomioon syrjimättömyysperiaate. Siltä osin komissio toteaa, että kyseessä olevia rypälelajikkeita käytetään nykyisin useissa jäsenvaltioissa sellaisten viinien tuotannossa, joille on annettu suojattu alkuperänimitys.

                     (9)

                     Edellä esitetyistä syistä ei ole mahdollista tehdä päätelmää, jonka mukaan tuote, johon nimityksellä ”Ambt Delden” viitataan, olisi saatu Vitis vinifera -lajiin kuulumattomista rypälelajikkeista. Tällä perusteella esitetyt vastaväitteet on sen vuoksi hylättävä.

                     (10)

                     Edellä esitetyn perusteella ja asetuksen (EU) N:o 1308/2013 99 artiklan mukaisesti komissio katsoo, että nimitys ”Ambt Delden” olisi suojattava ja merkittävä mainitun asetuksen 104 artiklassa tarkoitettuun rekisteriin.

                     (11)

                     Tässä asetuksessa säädetyt toimenpiteet ovat maatalouden yhteisen markkinajärjestelyn komitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Suojataan nimitys ”Ambt Delden” (SAN).

            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 18 päivänä marraskuuta 2019.

                  Komission puolesta

                  Puheenjohtaja

               Jean-Claude JUNCKER

            (1)  EUVL L 347, 20.12.2013, s. 671.

            (2)  EUVL C 100, 16.3.2018, s. 14.

            (3)  EUVL L 193, 24.7.2009, s. 60.

            (4)  Vitis International Variety Catalogue (VIVC) on tietokanta viiniköynnösten (Vitis-suku) eri lajeista ja lajikkeista. Sitä hallinnoi Geilweilerhofin viiniköynnöksenjalostusinstituutti (Institut für Rebenzüchtung Geilweilerhof) Siebeldingenissä, Saksassa, ja se sisältää tietoja eri puolilla maailmaa olevien viininviljelyinstituuttien viiniköynnöskokoelmista. Huhtikuussa 2009 tietokantaan oli koottuna 45:ssä eri maassa sijaitsevien 130 laitoksen tiedot, ja se sisältää noin 18 000 tietuetta.


title: Komission täytäntöönpanoasetus (EU) 2019/1921, annettu 18 päivänä marraskuuta 2019, tiettyjen tavaroiden luokittelusta yhdistettyyn nimikkeistöön annetun täytäntöönpanoasetuksen (EU) N:o 873/2011 tanskankielisen toisinnon oikaisemisesta

text:
                  19.11.2019

                  FI

                  Euroopan unionin virallinen lehti

                  L 298/3

         KOMISSION TÄYTÄNTÖÖNPANOASETUS (EU) 2019/1921,
         annettu 18 päivänä marraskuuta 2019,
         tiettyjen tavaroiden luokittelusta yhdistettyyn nimikkeistöön annetun täytäntöönpanoasetuksen (EU) N:o 873/2011 tanskankielisen toisinnon oikaisemisesta
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon tariffi- ja tilastonimikkeistöstä ja yhteisestä tullitariffista 23 päivänä heinäkuuta 1987 annetun neuvoston asetuksen (ETY) N:o 2658/87 (1) ja erityisesti sen 9 artiklan 1 kohdan a alakohdan,
         sekä katsoo seuraavaa:

                     (1)

                     Komission täytäntöönpanoasetuksen (EU) N:o 873/2011 (2) tanskankielisessä toisinnossa on virheitä liitteen taulukossa tuoteluokan osalta. Virheiden johdosta asetuksen soveltamisala muuttuu.

                     (2)

                     Sen vuoksi täytäntöönpanoasetuksen (EU) N:o 873/2011 tanskankielinen toisinto olisi oikaistava. Oikaisu ei vaikuta muihin kielitoisintoihin.

                     (3)

                     Tässä asetuksessa säädetyt toimenpiteet ovat tullikoodeksikomitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla

               (ei koske suomenkielistä toisintoa)

            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 18 päivänä marraskuuta 2019.

                  Komission puolesta

                  Puheenjohtaja

               Jean-Claude JUNCKER

            (1)  EYVL L 256, 7.9.1987, s. 1.

            (2)  Komission täytäntöönpanoasetus (EU) N:o 873/2011, annettu 27 päivänä heinäkuuta 2011, tiettyjen tavaroiden luokittelusta yhdistettyyn nimikkeistöön (EUVL L 227, 2.9.2011, s. 5).